ສຸມໃສ່ຍູ້ແຮງການຮັກສາ,ເສີມຂະຫຍາຍບັນດາຄຸນຄ່າດີງາມຂອງວັດທະນະທຳປະເທດຊາດ
ທ່ານປະທານປະເທດ ເຈີ່ນດ້າຍກວາງ ເຂົ້າຮ່ວມພິທີ
(ພາບ: TTXVN)
ຕອນຄ່ຳວັນທີ 16/04, ຢູ່ບ້ານວັດທະນະທຳ - ທ່ອງທ່ຽວບັນດາເຜົ່າ ຫວຽດນາມ (ຮ່າໂນ້ຍ), ທ່ານປະທານປະເທດ ເຈີ່ນດ້າຍກວາງ ເຂົ້າຮ່ວມພິທີໄຂບັນດາການເຄື່ອນໄຫວຂ່ຳນັບຮັບຕ້ອນວັນວັດທະນະທຳບັນດາເຜົ່າ ຫວຽດນາມ ປີ 2016. ກ່າວຄຳເຫັນທີພິໄຂ, ທ່ານປະທານປະເທດ ເຈີ່ນດ້າຍກວາງ ເນັ້ນໜັກວ່າ: ເລື່ອງລັດຖະບານຕັດສິນ ນັບແຕ່ປີ 2009 ເປັນຕົ້ນໄປຈະຖືເອົາວັນທີ 19/04 ທຸກປີ ເປັນວັນວັດທະນະທຳບັນດາເຜົ່າ ຫວຽດນາມ ເພື່ອແນໃສ່ເຊີດຊູບັນດາຄຸນຄ່າວັດທະນະທຳຂອງ 54 ຊົນເຜົ່າອ້າຍນ້ອງ, ເພີ່ມທະວີກຳລັງແຮງກຸ່ມກ້ອນມະຫາສາມັກຄີທົ່ວປວງຊົນທັງຊາດ, ປະກອບສ່ວນສຶກສາມູນເຊື້ອຮັກຊາດ, ກຸສົນ, ຮັກແພງມະນຸດ, ປຸກລຸກຄວາມເອກອ້າງທະນົງໃຈກ່ຽວກັບປະເທດ ຫວຽດນາມ ວິລະຊົນ. ທ່ານປະທານປະເທດ ເຈີ່ນດ້າຍກວາງ ໃຫ້ຮູ້ວ່າ:
“ວັນວັດທະນະທຳບັນດາເຜົ່າ ຫວຽດນາມ ພວມແຜ່ຂະຫຍາຍເທື່ອລະກ້າວ ແລະ ຊຶມເລິກໃນປະຊາຄົມບັນດາເຜົ່າ ຫວຽດນາມ, ກາຍເປັນວັນບຸນຢ່າງແທດຈິງ ເພື່ອໃຫ້ປະຊາຊົນບັນດາເຜົ່າພົບປະ, ແລກປ່ຽນ, ພ້ອມກັນ ເຊື່ອມຕົວໃນບັນດາງານບຸນທີ່ເປັນມູນເຊື້ອ, ຜ່ານນັ້ນ ປະກອບສ່ວນແນະນຳ ແລະ ເຊີດຊູບັນດາຄຸນຄ່າວັດທະນະທຳອັນດີງາມ, ເຮັດໃຫ້ຊີວິດ ດ້ານຈິດໃຈຂອງປະຊາຊົນ ຫວຽດນາມ ອຸດົມສົມບຸນຕື່ມອີກ. ມໍລະດົກວັດທະນະທຳທີ່ມີຮູບຮ່າງ ແລະ ບໍ່ມີຮູບຮ່າງຫລາຍແຫ່ງໄດ້ຮັບການອະນຸລັກຮັກສາ, ບູລະນະ; ຮີດຄອງປະເພນີຫລາຍຢ່າງຂອງປະຊາຊົນບັນດາເຜົ່າ ໄດ້ຮັບການຄົ້ນຄວ້າ, ຮຽບຮຽງ ແລະ ຟື້ນຟູ. ບັນດາການເຄື່ອນໄຫວ, ວຽກງານອັນແທດຈິງ, ມີຄວາມໝາຍກ່ຽວກັບການບູລະນະ, ເສີມຂະຫຍາຍມໍລະດົກວັດທະນະທຳທີ່ຕິດພັນກັບການພັດທະນາເສດຖະກິດ - ສັງຄົມ, ປົກປັກຮັກສາສິ່ງແວດລ້ອມ, ລົບລ້າງຄວາມອຶດຫິວ, ຫລຸດຜ່ອນຄວາມທຸກຫຍາກ…ຂອງທຸກຂັ້ນ, ທຸກຂະແໜງການ, ປະຊາຊົນທຸກຊັ້ນວັນນະ ໄດ້ປະກອບສ່ວນຢັ້ງຢືນພະລັງຊີວິດ, ຄວາມຍືນຍົງຄົງຕົວຂອງວັດທະນະທຳບັນດາເຜົ່າ ຫວຽດນາມ”.
(ແຫຼ່ງຄັດຈາກ VOV)